Kerk moet haar stem laat hoor - e•Kerkbode
Dr Gustav Claassen in sy kantoor.
Kerk moet haar stem laat hoor
April 14, 2016 Neels JacksonNuus
Dit is deel van die tradisie van reformasie dat die kerk betrokke is by die reformasie van die samelewing. Daarom het die NG Kerk die afgelope tyd saam met ander kerke haar profetiese stem laat hoor.
So skryf dr Gustav Claassen, algemene sekretaris van die NG Kerk, in ’n brief aan die kerk se predikante. Die volledige brief, onder die opksrif “Die NG Kerk se deelname aan protes”, lui:
Die NG Kerk word gesien as ’n belangrike rolspeler in die publieke teologiese gesprek deur die groter kerkfamilies.
Verklarings wat reeds deur die SARK gemaak is, is deur die NG Kerk ondersteun en na gemeentes versprei en word ter insae weer aangeheg.
Een van die kosbaarste erfenisse van die Calvinisme is juis die tradisie van ‘n Christelike lewens- en wêreldbeskouing. Dit wil sê ’n beskouing waarin daar nie ‘n genadewêreld langs die natuurlike wêreld staan nie.
Die NG Kerk is altyd ‘n reformerende kerk, so bely ons tradisie. Dié belydenis moet nie eensydig verstaan word asof dit net oor ‘n reformasie in dogma gaan nie, dit gaan ook oor die leefwêreld die ortopraksie van elke dag.
Om reformerende kerk te wees, beteken om altyd besig te wees om die wêreld te hervorm. Dit het natuurlik allerhande uitdagings en angels maar dit moet nooit die kerk van sy profetiese stem roof nie. Ook die feit dat ons nie ‘n goeie rekord het ten opsigte van deelname in die politiek kan nie ons stem stom laat nie, Die NG Kerk se ekumeniese vennote herinner ons gedurig aan die belangrikheid van ons bydrae. Ekumeniese vennote het ook ‘n verwagting dat die NG Kerk ‘n belangrike rol sal speel. Dit gaan immers vir die kerk oor landspolitiek en nie partypolitiek nie.
Eerskomende Sondag, 17 April, sal daar deelgeneem word aan die program Robinson om 19:30 op kykNET wat die kerk se rol rondom protes sal hanteer. Lidmate word genooi om die program te volg.
Die moderatuur wil ’n beroep doen op lidmate om in hierdie tyd ernstig voorbidding te doen vir die situasie in die land.
Lidmate en kollegas word gevra om saam te dink en te praat wat ons elkeen en die kerk te doen staan in ’n tyd van groot uitdagings